[Foto’s] Stockholm-aanval: Vier dood, talle beseerFoto: Fredrik Sanberg/TT News Agency via AP. Vier mense is dood en talle beseer toe ŉ gekaapte vragmotor Vrydagmiddag deur ŉ skare en toe in ŉ inkopiesentrum in Stockholm, Swede, ingejaag het. Daar word vermoed dat dit ŉ terreuraanval was. Stefan Hector, woordvoerder van die polisie, het gesê daar is tot op hede een verdagte in hegtenis geneem in verband met die voorval. Die vragmotor is by die Spendrups-bierbrouery gesteel deur ŉ gemaskerde man. ŉ Woordvoerder van dié brouery het gesê die man het in die vragmotor gespring net nadat die bestuurder uitgeklim het. Een van die plaaslike koerante, Aftonbladet, het vroeër berig dat ŉ man met geringe beserings in Märsta in hegtenis geneem is nadat hy glo verantwoordelikheid vir die aanval aanvaar het. Stefan Löfven, eerste minister van Swede, het gesê alle aanduidings is dat dit ŉ terroriste-aanval was. “Ons weet nie of hierdie ŉ geïsoleerde aanval was en of ons nog kan verwag nie.” Video’s wat op sosiale media versprei word wys hoe die vragmotor in Drottninggatan-straat afjaag terwyl mense skarrel om uit sy pad te bly. Die vragmotor het in vlamme uitgebars toe dit in die Ahlens-inkopiesentrum ingejaag het. Die sentrum is in die besige sakedeel van die stad, wat ook heelwat toeriste lok. “Dit was aaklig, daar was so baie bloed. Mense het oral gelê,” het ŉ ooggetuie gesê. Die hoof ondergrondse treinstasie en talle omliggende strate is daarna gesluit. Die parlementsgebou wat verder af in Drottninggatan-straat is, is beveilig en deur gewapende wagte beskerm.